Dårlig mobildækning kunne have fået alvorlige følger, da Brian Christensen fra Gjøl i fredags savede sig i to fingre med en rundsav. Han bor alene og prøvede at ringe efter hjælp, men signalproblemer betød, at han havde svært ved at få fat i alarmcentralen.

- Det kunne dæleme godt mærkes. Brian Christensen fra Gjøl kom uheldigt afsted, da han i fredags skulle skære en træplade til en ny sengegavl til med en rundsav. Saven ramte to af Brian Christensens fingre, og det blødte kraftigt. Derfor pakkede den uheldige handyman fingrene ind i et håndklæde for at stoppe blødningen. - Og så skyndte jeg mig at ringe 112, og de kunne så ikke høre mig, fortæller Brian Christensen. Først i syvende forsøg lykkedes det Brian Christensen at få hul igennem til alarmcentralen, som sendte en ambulance afsted mod Gjøl. - Jeg synes, det var lidt kaotisk. Jeg sad med en telefon og kunne ikke komme igennem. Selvfølgelig var det slemt at skære sig i fingrene, men havde det nu været noget med hjertet eller en blodprop, så havde det jo været katastrofalt, siger Brian Christensen. Ny sendemast har ikke løst problemet Brian Christensen har døjet med dårlig mobildækning på Gjøl i flere år. Han troede, problemet var løst, da der sidste år blev rejst en ny 48 meter høj sendemast omkring 200 meter fra hans hus. Jammerbugt Kommune havde en aftale med TDC om, at de ville bruge masten, men den aftale faldt til jorden. Derfor er der ingen udbydere på den nye sendemast på Gjøl. - Jeg synes, vi har gjort rigtig meget. Vi har snakket med folk i lokalområderne, hvor de siger, at de ikke har forbindelse. Vi snakker med operatørerne og dem, der stiller masterne op. Og så må man bare sige, at det er ærgerligt, at det ikke er lykkedes på Gjøl, fordi masten står der, og der burde være forbindelse, siger Mogens Christen Gade (V), borgmester i Jammerbugt Kommune. - Hvis der ikke er noget udstyr i masten, så kan det jo være lige meget. Der bor rigtig mange ældre mennesker herude, så jeg synes, det er uforsvarligt, siger Brian Christensen om den dårlige mobildækning på Gjøl. Artiklen fortsætter under videoen... Forsøger stadig at finde en løsning Jammerbugt Kommune arbejder stadig på at finde en udbyder, der vil bruge masten, så mobildækningen bliver bedre på Gjøl, og andre undgår at ende i samme situation, som Brian Christensen stod i. - Det er en meget seriøs situation, man kommer i, når man ikke kan få hjælp, og derfor er det her et godt billede på, hvorfor det er vigtigt, at der er mobiltelefoni i hele Danmark, siger Mogens Christen Gade. Brian Christensen slap fra sit uheld med seks sting i den ene finger og fire i den anden, men han frygter, at den dårlige mobildækning på Gjøl kan få mere alvorlige konsekvenser for andre. - Det er da utrygt ikke at vide, om man kan få hjælp, hvis man har brug for det, siger han. Ud over at forbedre mobildækningen på Gjøl arbejder Jammerbugt Kommune også på at få rejst nye mobilmaster på Øland og i Aabybro og Hune.